कानपुर। कोहरे के कारण बुधवार को रेलवे की पूरी व्यवस्था ही ध्वस्त हो गई। हाल यह था कि एक भी ट्रेन ऐसी नहीं रही, जो सेंट्रल स्टेशन सही समय पर पहुंची हो। राजधानी हो या पैसेंजर, हर ट्रेन बुधवार को रेंगते हुए एक से 20 घंटे की देरी से कानपुर आई। कोहरे और ठंड का सबसे अधिक असर दिल्ली-हावड़ा रूट की ट्रेनों पर दिखा। हावड़ा की ओर से आने वाली सभी राजधानी एक्सप्रेस 8 से 12 घंटे तक लेट रहीं। इस कारण सुबह से शाम 8457 यात्रियों ने टिकट लौटाए जबकि 5314 यात्रियों को दूसरी ट्रेनों में जाने की छूट दी गई। इस कारण प्लेटफार्मों से वेटिंग रूम तक यात्रियों की भीड़ लगी रही।